b"\n_START_ARTICLE_\nAdmiral Pitka\n_START_SECTION_\nBeskytterens valgsprog\n_START_PARAGRAPH_\nMens skibet var under dansk kommando som Inspektionsskibet Beskytteren havde det som valgsprog den latinske s\xc3\xa6tning Subveniamus et protegamus, hvilket oversat til dansk betyder Lad os hj\xc3\xa6lpe og beskytte.\n_START_SECTION_\nAptering og maskineri\n_START_PARAGRAPH_\nSkibet, som havde en bes\xc3\xa6tning p\xc3\xa5 60 mand, var indrettet med 1-, 2- og 4-mandslukaf'er af en standard som indtil da var uset i det danske s\xc3\xb8v\xc3\xa6rn, men dog stadig var langt fra normerne i de civile skibe._NEWLINE_Beskytteren havde tre B&W Alpha-dieselhovedmotorer og to Frichs-hj\xc3\xa6lpemotorer. De tre hovedmotorer trak via et gear p\xc3\xa5 samme skrueaksel, der var udstyret med vendbar skrue. Endvidere trak gearet en aksel-generator, s\xc3\xa5ledes at Beskytteren under forl\xc3\xa6gningssejlads kunne sejle uden brug af hj\xc3\xa6lpemotorer._NEWLINE_Beskytteren var det f\xc3\xb8rste skib i S\xc3\xb8v\xc3\xa6rnet, som var f\xc3\xb8dt med bovpropel og med ferskvandsgenerator (Omvendt osmoseanl\xc3\xa6g)._NEWLINE_Skibet medf\xc3\xb8rte helikopter, fra starten en franskproduceret Alouette III, som senere afl\xc3\xb8stes af den britiske Westland Lynx. For at sikre en mere smidig landing med helikopteren n\xc3\xa5r skibet var under sejlads var Beskytteren udstyret med stabilisatorer, som via hydraulik kunne p\xc3\xa5virke skibet og derved reducere f\xc3\xb8lgerne af b\xc3\xb8lgernes bev\xc3\xa6gelser.\n_START_SECTION_\nSkibets endeligt\n_START_PARAGRAPH_\nI april 2013 meddelte den estiske fl\xc3\xa5de, at man af \xc3\xb8konomiske \xc3\xa5rsager m\xc3\xa5tte lade Admiral Pitka g\xc3\xa5 tilbage til Danmark. Skibet havde ligget stille siden 2008, og planerne havde v\xc3\xa6ret at f\xc3\xa5 skibet p\xc3\xa5 havet igen, men dette var hermed skrinlagt. Skibet udgik af den estiske fl\xc3\xa5des tal den 13. juni 2013 og efter afslag fra Danmark om at f\xc3\xa5 skibet leveret tilbage blev det i marts 2014 ophugget."